ET Euroopa Liidu Teataja L 117/13

EUROOPA KESKPANGA OTSUS,

29. märts 2012,

TARGET2-Securities juhatuse asutamise ja otsuse EKP/2009/6 kehtetuks tunnistamise kohta

(EKP/2012/6)

(2012/235/EL)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 3.1, 12.1, 12.3, 17, 18 ja 22,

võttes arvesse 21. aprilli 2012. aasta suunist TARGET2-Securities kohta (1),

võttes arvesse 19. märtsi 2009. aasta otsust EKP/2009/6 TARGET2-Securities programmi juhatuse (TARGET2-Securities Programme Board) asutamise kohta (2),

ning arvestades järgmist:

(1) Euroopa Keskpanga (EKP) nõukogu otsustas oma 6. juuli 2006 koosolekul koostöös väärtpaberite keskdepositooriumide (CSD) ja teiste turuosalistega uurida võimalust luua eurosüsteemi uus väärtpaberite arveldussüsteemi teenus nimega TARGET2-Securities (T2S). Täites Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artiklitest 17, 18 ja 22 tulenevaid eurosüsteemi ülesandeid, asutab eurosüsteem ühisplatvormil põhineva T2Si, mis võimaldab põhiliste, neutraalsete ja piiriüleste üleeuroopaliste raha ja väärtpaberite arveldamise teenuseid, mida pakutakse CSDdele, et nad saaksid osutada oma klientidele harmoneeritud ja standarditud makse vastu tehtava väärtpaberikande (delivery-versus-payment) arveldusteenuseid keskpangarahas integreeritud tehnilises keskkonnas.

(2) 17. juulil 2008 otsustas EKP nõukogu käivitada T2Si loomise ja eraldada vahendid, mis on vajalikud selle lõpuleviimiseks. Samuti otsustas nõukogu pakkumuse alusel, mille tegid Deutsche Bundesbank, Banco de España, Banque de France ja Banca d’Italia (edaspidi „4KP”), et T2Si töötavad välja ja käitavad need riigi keskpangad (RKPd).

(3) T2Si projekti juhatus asutati kui tasakaalustatud juhtimise organ, kes töötaks välja ettepanekuid EKP nõukogule tähtsaimates strateegilistes küsimustes ja täidaks üksnes tehnilise olemusega ülesandeid, samuti T2Si tulemuslikuks ja tõhusaks korraldamiseks, kaasates nii sisemisi kui ka väliseid huvitatud osapooli.

(4) Vastavalt EKPSi põhikirja artiklis 12.1 sätestatud detsentraliseerimise põhimõttele teevad RKPd võimalikuks ja kohaseks peetavas ulatuses tehinguid, mis moodustavad osa eurosüsteemi ülesannetest. Eurosüsteemi keskpangad delegeerivad seega T2Si juhatusele teatavad ülesanded, et T2Si juhatus saaks olla täielikult toimiv ja tegutseda kogu eurosüsteemi nimel.

(5) Kooskõlas T2Si juhtimise raamistikuga asendab T2Si juhatus T2Si programmi juhatuse.

(6) Seega tuleb otsus EKP/2009/6 tunnistada kehtetuks,

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kasutatakse mõisteid suunise EKP/2010/2 ja EKP nõukogu poolt 17. novembril 2011 heaks kiidetud T2Si raamlepingu tähenduses.

Artikkel 2

T2Si juhatus

1. T2Si juhatus asutatakse kui eurosüsteemi tasakaalustatud juhtimise organ, mille ülesandeks on töötada välja ettepanekuid nõukogule tähtsaimates strateegilistes küsimustes ja täita üksnes tehnilise iseloomuga ülesandeid seoses T2Siga.

2. T2Si juhatuse pädevus, sh tema eesmärgid, kohustused, ülesanded, koosseis, töökord ja eelarve sätestatakse käesoleva otsuse I lisas.

3. T2Si juhatuse töökord on sätestatud käesoleva otsuse II lisas.

4. T2Si juhatuse liikmete tegevusjuhend on sätestatud käesoleva otsuse III lisas.

5. T2Si juhatuse keskpangaväliste liikmete valimise, ametisse nimetamise ja asendamise menetlused ja nõuded on sätestatud käesoleva otsuse IV lisas.

6. T2Si juhatus alustab tööd juulis 2012.

Artikkel 3

Kehtetuks tunnistamine

Otsus EKP/2009/6 tunnistatakse kehtetuks.

Artikkel 4

Üleminekusätted

T2Si programmi juhatuse liikmed jätkavad oma ülesannete täitmist kuni kõikide T2Si juhatuse hääleõiguslike liikmete ametisse nimetamiseni.

Artikkel 5

Lõppsäte

Käesolev otsus jõustub 29. märtsil 2012.

Frankfurt Maini ääres, 29. märts 2012 EKP president Mario DRAGHI

(1) ELT L 118, 12.5.2010, lk 65.

(2) ELT L 102, 22.4.2009, lk 12.

I LISA T2Si JUHATUSE VOLITUSED SISSEJUHATUS Eurosüsteem osutab Euroopas asuvatele väärtpaberite keskdepositooriumidele (CSDd) T2Si teenuseid kooskõlas Euroopa Liidu toimimise lepinguga ja Euroopa Keskpankade Süsteemi ja Euroopa Keskpanga põhikirjaga. T2Si üldiseks eesmärgiks on lihtsustada kauplemisjärgse korralduse lõimumist põhiliste, piiriüleste ja neutraalsete üleeuroopalise sularaha ja arveldusteenuste toetamise kaudu keskpangarahas, et CSDd saaksid osutada oma klientidele integreeritud tehnilises piiriülese tehingu võimalusega keskkonnas harmoneeritud ja standarditud arveldusteenuseid. T2Si JUHATUSE VASTUTUSALA Ilma et see mõjutaks Euroopa Keskpanga (EKP) nõukogu lõplikku otsustuspädevust, annab EKP nõukogu T2Si juhatusele selgelt määratletud ülesannete täitmise, mis on seotud T2Si projektiga ja T2Si teenuste osutamisega. Juhul kui tekib uusi T2Siga seotud küsimusi, võib EKP nõukogu panna T2Si juhatusele täiendavaid selgelt määratletud ülesandeid, mis muul juhul oleksid EKP nõukogu pädevuses. Võttes arvesse EKP nõukogu lõplikku vastutust T2S küsimustes, võib EKP nõukogu täita iga ülesannet, mille ta on pannud T2Si juhatusele ja mida täidab T2S juhatus. T2Si juhatus juhindub ka eurosüsteemi keskpankade poolt allkirjastatud T2Si protokollist. T2Si juhatus tegutseb T2Si õigusraamistikus (eelkõige raamlepingute, vääringute lisamise lepingute, 20. aprillil 2011. aastal sõlmitud teise ja kolmanda taseme lepingu ja suunise EKP/2010/2 alusel). T2Si juhatus tagab, et T2Si projekt teostatakse: a) kooskõlas turuootustega vastavalt kasutajavajaduste kirjeldusele; b) vastavuses T2Si rahastamise korraga; c) kooskõlas EKP nõukogu poolt otsustatud ajakavaga. T2Si juhatus peab T2Si programmi juhatuse ülesanded üle võtma juulis 2012. See volitus kehtib kuni T2Si üleminekuperioodi lõpuni; seejärel käsitletakse seda uuesti. Pärast T2Si projekti rakendamist tagab T2Si juhatus T2Si süsteemi sujuva toimimise kooskõlas asjakohase tehnilise ja õigusdokumentatsiooniga. Samuti aitab ta kohandada T2Si teenuseid turuvajadustega tulevikus. ÜLESANDED EKP nõukogu paneb T2Si juhatusele järgmised ülesanded. 1. EKP nõukogu otsuse kohta järgmiste ettepanekute väljatöötamine: a) T2Si üldine strateegia; b) T2Si juhtimine; c) T2Si finantskorraldus, sealhulgas: i) T2Si rahastamise korra peamised tunnused (eelkõige eelarve, summa, hõlmatav ajavahemik, rahastamine), ii) eurosüsteemi mõjutava finantsriski regulaarne analüüs, iii) EKP raamatupidamises hõlmatud ja T2Si juhatuse poolt eurosüsteemi nimel hallatud T2Si projektikonto haldamise kord, iv) T2Si kulumetoodika, v) T2Si hinnapoliitika; d) T2Si projekti üldplaneerimine; e) kasutajavajaduste kirjeldusega seotud muutmistaotluste heakskiitmine ja tähtsusjärjestamine; f) eurosüsteemi ja väliste huvitatud osapoolte vahel sõlmitavad lepingud; g) T2Si riskijuhtimise raamistik; h) CSDde, riikide keskpankade (RKPd) ja 4KP vahel sõlmitavad teenuse taseme lepingud; i) T2Si testimise ja ülemineku strateegiad; j) ühenduvusteenuse strateegia; k) kriisijuhtimisstrateegia; l) T2Si teenuse kirjeldus; m) vastutus ja muud nõuded; n) CSD vastavus CSDde kõlblikkuse kriteeriumidele. 2. T2Si juhtimine/suunamine ja suhe 4KPga T2Si juhatus: a) teostab T2Si projekti ja T2Si teenuste üldist juhtimist; b) juhib T2Si projekti üldkaval põhinevat detailset tegevuskava, mille on heaks kiitnud EKP nõukogu; c) tegeleb tasand2-tasand3 lepingu muutmise läbirääkimistega ja esitab selle EKP nõukogule heakskiitmiseks; d) peab regulaarselt sidet 4KPga, et saada kogu teavet, mis on vajalik tasand2-tasand3 lepinguga kooskõlas olevate ülesannete täitmiseks; e) arutab ja kiidab heaks 4KP väljundid (s.t funktsionaalsusele esitatavad üldised nõuded (General Functional Specifications), kasutajate süsteemide funktsionaalsusele esitatavad üksikasjalikud tingimused (User Detailed Functional Specifications) ja kasutaja käsiraamatud) kooskõlas eelnevalt kokku lepitud kvaliteedistandarditega ja tagab nende vastavuse kasutajavajaduste kirjeldusele; f) valideerib 4KP ettepanekud, eelkõige T2Siga otseselt seonduva IT strateegia, võrgustiku loomise ja teenuste mahu planeerimise osas, g) koordineerib T2Si ulatust määratleva dokumentatsiooni kohast muutmismenetlust ja tähtsusjärjestab uute T2S uuendustega seotud kooskõlastatud muudatused; h) koostab testimise stsenaariumi eurosüsteemi vastuvõtmistestide jaoks ja koordineerib teste, milles on kaasatud erinevat liiki huvitatud osapooled; i) asutab kasutajatestidega tegeleva allüksuse kooskõlas raamlepingus ja vääringu lisamise lepingus sätestatud kasutajatestide ajakavaga; j) rakendab T2Si riskijuhtimise raamistikku EKP nõukogu poolt kehtestatud parameetrite piires, k) rakendab T2Sile ülemineku strateegiat EKP nõukogu poolt kehtestatud parameetrite piires; l) rakendab T2Si tegevusraamistiku, sealhulgas T2Si vahejuhtumite haldamise ja kriisijuhtimise strateegia, nõukogu poolt kehtestatud parameetrite piires; m) tagab T2Si teenuste kohase toimimise ja kvaliteedi; n) tagab T2Si teenuste vastavuse õigusaktide ja järelevaatamise nõuetele. 3. Suhted väliste huvitatud osapooltega T2Si juhatus: a) tagab T2Si teenuste vastavuse turu vajadustele; b) suhtleb CSDdega ja keskpankadega, et lihtsustada nende üleminekut T2Sile; c) peab läbirääkimisi CSDdega ja euroalaväliste keskpankadega, kes on allkirjastanud raamlepingu ja vääringu lisamise lepingu, nende lepingute muutmise osas; see toimub koos eurosüsteemi keskpankadega; d) tegutseb koordineeritult teiste T2Si juhtimisstruktuuridega, eelkõige CSD juhtrühma, euroalaväliste riikide vääringute juhtrühma ja T2Si nõuanderühmaga; e) suhtleb ühenduvusteenuste osutajatega; f) nimetab ametisse CSD juhtrühma ja euroalaväliste riikide vääringute juhtrühma tehniliste töörühmade eesistujad ning võtab vastu nende tehniliste töörühmade aruanded; g) arutab, koordineerib ja püüab leida võimalikke lahendusi T2Si kontekstis esinevate vaidluste osas osalevate CSDdega ja keskpankadega, järgides raamlepingus, vääringu lisamise lepingus ja oma volitustes ette nähtud vaidluste lahendamise ja kiirendamise korda; h) annab pädevatele reguleerivatele asutustele ja järelevaatamisasutustele asjakohast teavet; i) täidab EKP T2Si projekti büroo (Programme Office) ja keskpanga ekspertide võrgustiku kaasabil keskset rolli turuosaliste ja avalik-õiguslike asutustega suhtlemises T2Siga seonduvates küsimustes; j) edendab ja aitab kaasa T2Siga seotud harmoneerimistöös; k) teeb tihedat koostööd asjaomaste avalik-õiguslike ja eraõiguslike asutustega (näiteks Euroopa Komisjon ja Euroopa Parlament, väärtpaberituru reguleerijad) väärtpaberite arveldamisega seonduvate algatuste osas; l) tagab läbipaistvuse, avaldades asjakohast dokumentatsiooni õigeaegselt ja järjepidevalt. 4. T2S rahastamise kord T2Si juhatus juhib T2S rahastamise korda kooskõlas suunisega EKP/2010/2. Alates kasutusetapi algusest esitab T2Si juhatus lepingupoolteks olevatele CSDdele ja euroalaväliste RKPdele regulaarselt finantsaruandeid, mis kajastavad õiglaselt tegevus- ja finantstingimusi, tehingute tulemusi ja T2Siga seotud kulude hüvitamist. CSD juhtrühma, euroalaväliste riikide vääringute juhtrühma, T2Si nõuanderühma ja Euroopa Keskpankade Süsteemi komiteedega tuleb konsulteerida enne T2Si rahastamise korra kohta ettepanekute tegemist EKP nõukogule, mis tulenevad T2Si hinnakujunduse muutustest. EKP toetab T2Si juhatust vajalikus ulatuses. Kõik selle toetusega seotud kulud tuleb EKP-le hüvitada. Muud T2Si juhatuse ülesanded hõlmavad järgmist: a) T2Si eelarve juhtimine T2Si projektikonto kaudu; b) 4KP osamaksete tasumise kinnitamine pärast 4KP väljundite vastuvõtmist T2Si juhatuse poolt vastavalt EKP nõukogu poolt heakskiidetud maksegraafikule; c) 4KP poolt eurosüsteemi keskpankadele antud täiendava toetuse kulude heakskiitmine kooskõlas tasand2-tasand3 lepinguga; d) EKP-le osamaksete tegemise heakskiitmine seoses tema poolt kantud T2Siga seotud kuludega; e) T2Si klientidelt tasude kogumise ja eurosüsteemi keskpankadele hüvitamise heakskiitmine ja algatamine. KOOSSEIS Kõik T2Si juhatuse liikmed nimetab ametisse EKP nõukogu. T2Si juhatuse liikmetena tegutsevad liikmed peavad ühiselt aru andma ainult EKP otsuseid tegevatele organitele ja nad peavad järgima III lisas toodud T2Si juhatuse tegevusjuhendis sätestatud põhimõtteid. Oma tegevuses võivad eurosüsteemi keskpankade ja euroalaväliste keskpankade liikmed tugineda oma päritoluasutuse töötajatelt saadud nõuannetele. Mitte mingil juhul ei tohi nad võtta juhiseid ega kohustuda konkreetseks seisukohaks oma päritoluasutusest lähtuvalt T2Si juhatuse aruteludel ja hääletustel. T2Si juhatuse koosseis on järgmine: a) eesistuja, kes on EKP kõrgema astme juht; b) üheksa liiget eurosüsteemi RKPdest, sh üks igast järgmisest: Deutsche Bundesbank, Banco de España, Banque de France ja Banca d'Italia; c) üks liige euroalavälisest keskpangast, kes on sõlminud vääringu lisamise lepingu (või kaks liiget, kui euroalaväliste riikide vääringute arveldusmaht on vähemalt 20 % euroala arvelduste mahust); d) kaks liiget, kes ei ole keskpangast (hääleõiguseta) ja kellel on ulatuslik kogemus kõrgema astme teenistujatena väärtpaberiarvelduste valdkonnas ja võimalusel projektijuhtumises, kui puudub huvide konflikt. Eesistujat abistab eesistuja asetäitja, kelle nimetab ametisse EKP nõukogu. Eesistuja asetäitja on liige, kes on valmis asendama eesistujat tema äraolekul. Kui euroalaväliste riikide vääringutes arveldatud makse vastu tehtava väärtpaberikande maht T2Sis on vähemalt 40 % eurodes arveldatud makse vastu tehtava väärtpaberikande mahust, võivad osalevad euroalavälised keskpangad teha ettepaneku eesistuja asetäitja nimetamiseks. T2Si juhatuse liikmete volitus kehtib 24 kuud ning seda võib uuendada. EKP nõukogu otsustab T2Si juhatuse koosseisu EKP juhatuse ettepaneku põhjal. Kategooriate a–c osas esitavad avaldused vastavate keskpankade presidendid. EKP juhatus eelistab kandidaate, kes annavad aru vahetult nende keskpanga kõrgeimale juhtorganile. EKP juhatus tagab oma ettepanekus, et kohast tasakaalu hoitakse IT kogemusega, projektijuhtimise kogemusega ja väärtpaberiarvelduskogemusega liikmete vahel (kas nende teenuste pakkuja või kasutajana). TÖÖKORRALDUS 1. Otsuste tegemine Võimaluse korral teeb T2Si juhatus otsuseid konsensuse alusel. Juhul kui konsensust ei ole võimalik mõistliku aja jooksul saavutada, võib eesistuja otsustada läbi viia lihthäälteenamusel põhineva hääletamise menetluse. Kohaldatakse järgmisi reegleid: a) üldjuhul peaks T2S olema otsustusvõimeline, kui kohal on seitsmest liikmest koosnev kvoorum; b) ainult T2Si juhatuse liikmed kategooriatest a–c on hääleõiguslikud; c) puudumise korral võivad hääleõiguslikud liikmed delegeerida oma hääle teisele liikmele; ühelgi liikmel ei saa mis tahes küsimuses olla rohkem kui kaks häält; d) juhul kui hääled jagunevad võrdselt, on eesistuja hääl määrav; e) T2Si juhatuse liikmed ei osale otsuste tegemisel ega hääleta, kui neil esineb huvide konflikt; f) liikmed järgivad T2Si juhatuse tegevusjuhendit. 2. Töökoormus ja tugi Ilma et see mõjutaks suunise EKP/2010/2 artiklis 8 sätestatud hea juhtimistava põhimõtet: a) eesistuja töötab T2Si küsimustes täistööajaga; teised liikmed peaksid töötama 30 % töökoormusega; b) T2Si juhatust toetab EKPs asuv T2Si projekti büroo; c) T2Si juhatus saab teavet projekti kontrollerilt (programme controller); d) T2Si juhatust toetab tehniline komitee, kes peab jõudma konsensusele tehnilistes küsimustes; kui konsensust ei ole võimalik saavutada, edastatakse küsimus T2Si juhatusele; e) T2Si juhatus võib asutada muid komiteesid. 3. Aruandlus ja esindus T2Si juhatus esitab regulaarse ja struktureeritud aruande vahetult EKP otsuseid tegevatele organitele. Vajalikud aruanded koostab ta EKP otsuseid tegevatele organitele vastavalt vajadusele. Need aruanded edastatakse ka eurosüsteemi infotehnoloogia juhtkomiteele (EISC), kes võib EKP otsuseid tegevaid organeid nõustada. Makse- ja arveldussüsteemide komitee (PSSC) saab aruanded ainult teavitamise eesmärgil. Eesistuja on T2Si nõuanderühma eesistuja ja T2Si juhatuse esindaja välissuhetes, kui T2Si juhatus ei ole otsustanud teisiti. 4. Töökord Töökorraldust täpsustatakse T2Si juhatuse töökorras, mis on toodud II lisas.

II LISA T2S JUHATUSE TÖÖKORD I PEATÜKK T2SI JUHATUS Artikkel 1 Liikmed 1. T2Si juhatuse liikmed (edaspidi „liikmed”) tegutsevad enda nimel ja T2Si projekti huvides kooskõlas T2Si üldpõhimõtetega. Liikmed esitavad T2Si juhatuse koosolekutel oma täielikult erapooletuid seisukohti. 2. Keskpankades töötavad liikmed peavad saama oma keskpangalt piisavalt aega ja juhatuse keskpangavälised liikmed peavad tagama, et neil on piisavalt aega, et T2Si juhatuse töös aktiivselt osaleda (üldjuhul kõigi liikmete tööajast 30 %, v.a eesistuja). 3. Liikmed ei tohi olla otseselt seotud T2Si või nende väärtpaberite keskdepositooriumide (kes allhangivad oma arveldusoperatsioonid T2Silt) järelevaatamisega. Liikmed ei tohi kuuluda eurosüsteemi/EKPSi komiteesse, kellel on eespool osutatud järelevaatamispädevus. Liikmed ei tohi kuuluda eurosüsteemi infotehnoloogia juhtkomiteesse (EISC) või siseaudiitorite komiteesse (IAC). Nad ei tohi osaleda igapäevases kolmanda tasandi tegevuses. 4. Liikmed peavad järgima T2Si juhatuse tegevusjuhendit (edaspidi „tegevusjuhend”), mis on sätestatud III lisas. Artikkel 2 Eesistuja ja eesistuja asetäitja 1. Eesistuja on T2Si juhatuse täistööajaga liige. 2. Eesistuja tagab koostöös teiste liikmetega T2Si juhatuse toimimise, T2Si juhatuse volituste täitmise, töökorra järgimise ja tõhusa otsuste tegemise. Eelkõige eesistuja: a) teeb T2Si juhatuse koosolekute päevakorra ettepaneku ja on koosoleku eesistuja; b) teeb koosolekute aastakava ettepaneku; c) tegeleb kõikide T2Si projekti bürood puudutavate haldusotsustega. 3. Eesistujat toetab eesistuja asetäitja, kes on eesistuja asendajaks tema äraolekul. Eesistuja teatab oma asetäitjale oma äraolekust esimesel võimalusel. Artikkel 3 Sekretariaat 1. Eesistuja nimetab T2Si juhatuse sekretärina ametisse Euroopa Keskpanga (EKP) personali suurte kogemustega töötaja. Eesistuja võib ametisse nimetada ka sekretäri asendaja. 2. Sekretär abistab eesistujat ja töötab tema juhtimisel. Sekretär haldab õigeaegset teabevahetust: a) liikmete vahel ning b) T2Si juhatuse ja teiste huvitatud osapoolte vahel, sh eelkõige eurosüsteemi või Euroopa Keskpankade Süsteemi komiteed. II PEATÜKK T2SI JUHATUSE KOOSOLEKUD Artikkel 4 T2Si juhatuse koosolekute aeg ja koht 1. T2Si juhatus otsustab oma koosolekute toimumise kuupäevade üle eesistuja ettepanekul. T2Si juhatus peaks kohtuma regulaarselt ajakava alusel, mille ta koostab õigeaegselt enne iga aasta algust. Koosolekute sageduse määravad T2Si projekti kava vajadused. 2. Eesistuja võib vajadusel kokku kutsuda T2Si juhatuse erakorralise koosoleku. Eesistuja kutsub kokku erakorralise koosoleku, kui vastava taotluse on esitanud vähemalt kolm liiget. 3. T2Si juhatus peab üldjuhul koosolekuid EKP ruumides. 4. Koosolekuid võib pidada ka telekonverentsi vahendusel, v.a juhul, kui selle vastu on vähemalt kolm liiget. Artikkel 5 T2Si juhatuse koosolekutel osalemine 1. Liikmed osalevad T2Si juhatuse koosolekutel regulaarselt kooskõlas hea juhtimistava põhimõtetega. Osaleja peab olema kohal isiklikult; liikmeid asendada ei ole lubatud. 2. T2Si juhatuse koosolekutel võivad osaleda liikmed ja eesistuja poolt kutsutud isikud. Artikkel 6 T2Si juhatuse koosolekute läbiviimine 1. T2Si juhatuse töökeel on inglise keel. 2. T2Si juhatus võtab igaks koosolekuks vastu päevakorra. Üldjuhul koostab sekretär esialgse päevakorra, mis on eesistuja pädevuses, ja saadab selle liikmetele vähemalt viis päeva enne koosolekut. T2Si juhatus võib eesistuja või mis tahes muu liikme ettepanekul otsustada esialgses päevakorras punkte välja jätta või lisada. Punkt jäetakse päevakorrast välja, kui seda taotlevad vähemalt kolm liiget, kui asjakohased dokumendid olid liikmetele õigeaegselt esitamata. 3. Üldjuhul saadab sekretär liikmetele aruteludokumendid viis päeva enne koosolekut. Samas võib lühikesed dokumendid saata üks tööpäev enne koosolekut. Dokumendid, mis on saadetud vähem kui kaks tööpäeva ette, loetakse koosolekul jagatud aruteludokumentideks (table documents), mille osas ei võeta T2Si juhatuse otsust, v.a juhul, kui kõik liikmed otsustavad teisiti. 4. Pärast T2Si juhatuse iga koosolekut koostab sekretär koosoleku protokolli kavandi, milles kajastab arutatud teemasid ja arutelude tulemusi. Protokolli kavand hõlmab konkreetsete liikmete poolt koosolekul väljendatud seisukohti, kui liikmed on seda soovinud. Protokolli kavand saadetakse liikmetele viie päeva jooksul koosoleku toimumisest. 5. Pärast T2Si juhatuse iga koosolekut koostab sekretär ka tegevuste nimekirja, mis hõlmab koosolekul kokku lepitud ja omavahel jagatud ülesandeid ja tähtaegu, ning edastab selle liikmetele viie tööpäeva jooksul koosoleku toimumisest. 6. Liikmed saadavad sekretärile oma märkused protokolli kavandi ja tegevuste nimekirja kohta viie päeva jooksul nende saamisest. Protokolli kavand ja tegevuste nimekiri esitatakse T2Si juhatusele heaks kiitmiseks järgmisel koosolekul (vajaduse korral varem kirjalikus menetluses) ja neile kirjutab alla eesistuja. Artikkel 7 T2Si juhatuse otsuste tegemine 1. Võimaluste piires võetakse T2Si juhatuse otsused vastu konsensusega. 2. T2Si juhatus on otsusevõimeline, kui kohal on vähemalt seitsmest liikmest koosnev kvoorum. Kui kvoorumit ei ole, võib eesistuja kokku kutsuda erakorralise istungi, kus võib otsuseid vastu võtta olenemata kvoorumist. 3. Vajadusel hääletab T2Si juhatus eesistuja taotlusel. Eesistuja algatab hääletusmenetluse ka hääleõigusliku liikme taotlusel. Tegevusjuhendist tulenevalt ei tohi liikmed hääletada tegevusjuhendis kirjeldatud huvide konflikti korral. Puudumise korral võivad hääleõiguslikud liikmed delegeerida oma hääle teisele liikmele; ühelgi liikmel ei saa mis tahes küsimuses olla rohkem kui kaks häält. 4. Eesistuja võib algatada salajase hääletuse, kui seda nõuab vähemalt kolm liiget. 5. Otsuseid võib vastu võtta kirjalikus menetluses, v.a juhul kui vastu on kolm või enam liiget. Kirjalikus menetluses on nõutav järgmine: i) igale liikmele peab üldjuhul kaalumiseks olema vähemalt kaks tööpäeva ja ii) iga sellist otsust tuleb kajastada T2Si juhatuse järgmise koosoleku järeldustes. 6. Ettepanek, mille poolt hääletab lihthäälteenamus, on vastu võetud. Juhul kui hääled jagunevad võrdselt, on eesistuja hääl määrav. Eesistuja äraolekul ei ole eesistuja asetäitja hääl määrav. III PEATÜKK TEABEVAHETUS JA LÄBIPAISTVUS Artikkel 8 Väline teabevahetus 1. Eesistuja teavitab asjaomaseid huvitatud osapooli regulaarselt T2Si projekti rakendamise käigust. Sekretäri kaasabil tagab eesistuja läbipaistvuse, avaldades asjakohast dokumentatsiooni õigeaegselt ja järjepidevalt T2Si veebilehel, võttes arvesse tegevusjuhendis sätestatud konfidentsiaalsuskohustusi. 2. Liikmed peavad eesistujale ette teatama igast asjaomasest olulisest väljaspool toimuvast esinemisest, mis on seotud T2Si juhatuse vastutusala ja ülesannetega, näiteks T2Si konverentsidel esinemine või kohtumised T2Si huvitatud osapooltega, ning peavad T2Si juhatusele esitama kirjaliku kokkuvõtte viie päeva jooksul sündmuse toimumisest. Iga oluline väline teabevahetus peab olema eurosüsteemi jaT2Si juhatuse huvides ja järgima kõiki EKP nõukogu ja T2Si juhatuse otsuseid. 3. T2Si juhatus võib määrata liikmeid ja/või EKP/keskpanga (RKP) töötajaid toetama T2Si osalemist avalikes ja eraalgatustes, mis on seotud väärtpaberite arveldamisega, ja T2Si esindamiseks asjaomastes komiteedes või töörühmades. Määrata võib ainult EKP või RKP töötaja, kui on kindlaks tehtud vähemalt tegevusjuhendiga samaväärne konfidentsiaalsuse ja huvide konfliktiga seotud kohustuse täitmine nende poolt. Artikkel 9 Sisene teabevahetus 1. T2Si juhatuse liikmed, kes ei kuulu eurosüsteemi, saavad pärast EKP nõukogu koosolekut konfidentsiaalsustingimustel kogu dokumentatsiooni, mis on esitatud EKP nõukogule T2Si kohta, samuti EKP nõukogu protokolli T2Si otsuseid sisaldavad punktid. 2. Eurosüsteemi RKPd, kellel ei ole esindajat T2Si juhatuses, saavad automaatse juurdepääsu T2Si juhatuse kogu dokumentatsioonile. Samuti võivad nad eesistujalt taotleda T2Si juhatuse komitee koosolekul osalemist, kui neil on valdkonna osas eriline huvi. Ühe liikme vastutusalas on eurosüsteemi nende RKPde teavitamine, kellel võib olla eriline huvi. See liige võib T2Si juhatuses ette kanda eurosüsteemi nende RKPde tõstatatud küsimused. IV PEATÜKK RAHASTAMISE KORD Artikkel 10 T2Si projektikonto toimimine 1. T2Si juhatus haldab T2Si projektikontot eurosüsteemi nimel; seda peetakse EKP raamatupidamises ja sellel on transiitkonto staatus. T2Si projektikontot kasutatakse järgmisel otstarbel: a) T2Si eelarvest tulenevate finantsvoogude juhtimine (eelkõige vahendite ja osamaksete laekumised) eurosüsteemi keskpankade vahel ja b) T2Si teenustasudest tulenevate finantsvoogude juhtimine. T2Si juhatus tagab, et projektikonto jääk on mis tahes ajahetkel null või positiivne. 2. Eesistuja teatab eurosüsteemi RKPdele õigeaegselt, kui tuleb koostada nende kuluosade eelarve (kooskõlas T2Si kulujaotuse alusega) ja nende kuluosa T2Si projektikontole sisse maksta kooskõlas EKP nõukogu poolt heaks kiidetud maksegraafikuga. 3. Eesistuja annab juhise osamaksete väljamaksmiseks T2Si projektikontolt pärast selle heakskiitmist T2Si juhatuse poolt. Osamakse 4KP-le loetakse T2Si juhatuse poolt heakskiidetuks, kui ta on valideerinud ja vastu võtnud 4KP väljundi ning see valideerimine ja vastuvõtmine on T2Si juhatuse koosoleku protokollis heaks kiidetud. Osamakse EKP-le toimub iga aasta alguses kooskõlas rahastamispaketi kokkulepetega. V PEATÜKK AUDIITORKONTROLL Artikkel 11 Audiitorkontroll T2Si juhatuse tegevust kontrollib IAC.

III LISA T2Si JUHATUSE TEGEVUSJUHEND Sissejuhatus T2Si juhatuse liikmed nimetab ametisse EKP nõukogu. Liikmed peavad tegutsema T2Si projekti huvides kooskõlas T2Si üldpõhimõtetega ning neil peab olema piisavalt aega T2Si projektiga seotud töö jaoks. T2Si juhatus aitab Euroopa Keskpanga (EKP) otsuseid tegevatel organitel tagada T2Si projekti edukas ja õigeaegne lõpuleviimine ja ta annab aru EKP nõukogule. Teabel põhinevate EKP nõukogu otsuste erapooletuks tegemiseks on oluline, et T2Si juhatuse tööd ei mõjuta mis tahes asjaolud, millest võiks tuleneda mis tahes liikme huvide konflikt. Samuti on eurosüsteemi/Euroopa Keskpankade Süsteemi (EKPS) hea maine ja usaldusväärsuse ning T2Si projekti õiguskindluse jaoks oluline, et liikmed nähtavalt juhinduksid eurosüsteemi üldistest huvidest, eelkõige T2Si projekti huvidest. Seetõttu on liikmetel vajalik: a) vältida olukordi, kus esineb või tundub esinevat huvide konflikt; b) tegutseda suhetes ametiasutuste, keskpankade, väärtpaberituru valdkonna esindajate ja muude väliste huvitatud osapooltega, kes on seotud T2Si kujunduse, arenduse ja toimimisega, ainult eurosüsteemi ja T2S esindajatena; ja c) tagada võimalike tarnijate vahel erapooletus, neutraalsus ja aus konkurents T2Si projekti huvides. Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artiklis 37.1 sätestatud ametisaladus kehtib nii EKP töötajate kui ka riikide keskpankade (RKPd) töötajate osas, kes täidavad EKPSi ülesandeid, ja hõlmab konfidentsiaalse teabe, mis on seotud ärisaladuste või majanduslikku väärtust omava teabega Samasugune kohustus kehtib T2Si juhatuse keskpangaväliste liikmete osas. Keskpangavälised liikmed peavad järgima ka täiendavat tegevusjuhendit, mis võidakse sätestada nende ametisse nimetamise dokumendis või lepingus EKPga. Hea haldustavaga kooskõlas ja kohane on sätestada ametialase usaldusväärsuse eetikastandardid, huvide konflikti vältimine ja eurosüsteemi või kolmandate isikute koostatud konfidentsiaalse teabe kaitse, säilitades T2Si juhatuses T2Si projekti asjakohaste valdkondade teadmised ja kogemused eurosüsteemi/EKPSi üldiseks kasuks. Samuti on hea haldustavaga kooskõlas ja kohane, et EKP töötajate kohta kehtivates töölepingutingimustes, samuti RKPde töötajate kohta kehtivates samaväärsetes sätetes, sätestatakse õiguslikud tagajärjed tegevusjuhendi mittejärgimise puhuks. Samasugune säte kehtib T2Si juhatuse keskpangaväliste liikmete kohta. Käesolev tegevusjuhend ei piira mis tahes eetikasätete nõudeid, mida võidakse kohaldada T2Si juhatuse liikmete suhtes seoses EKPs või RKPs töötamisega. 1. Mõisted Käesolevas tegevusjuhendis kasutatakse järgmisi mõisteid: a) „eesistuja”– T2Si juhatuse eesistujaks EKP nõukogu poolt ametisse nimetatud isik; b) „eesistuja asetäitja”– eesistuja äraolekul tema asendamiseks EKP nõukogu poolt ametisse nimetatud isik; c) „konfidentsiaalne teave”– järgmine T2Si juhatuse liikmetele esitatud teave, ilma et see mõjutaks EKPSi põhikirja artiklis 37.1 sätestatud ametisaladuse kohustust või EKP konfidentsiaalsuskorra alusel salastatud dokumente: i) eurosüsteemi või kolmandate isikute ärisaladused ja iga majanduslikku väärtust omav teave, mille eesmärk ei ole T2Si juhatuse töö; ii) mis tahes teave, mille lubamatu avaldamine võiks kahjustada eurosüsteemi olulisi huve; ja iii) mis tahes teave, mida mõistlik isik peaks konfidentsiaalseks; konfidentsiaalne teave ei hõlma järgmist teavet: i) teave, mis on üldiselt kättesaadav või muutub selleks viisil, mis ei ole käesoleva tegevusjuhendi rikkumine; või ii) teave, mille on koostanud kolmas isik iseseisvalt ja ilma juurdepääsuta konfidentsiaalsele teabele; või iii) teave, mille avaldamine on seadusega nõutav punkti 3 kohaselt; d) „keskpangaväline juhatuse liige”– T2Si juhatuse liige, kes ei ole EKP või RKP töötaja; e) „volitused”– I lisas sätestatud volitused; f) „liige”– T2Si juhatuse liige, sh eesistuja; g) „võimalik tarnija”– äriühingud, kellel on huvi toota T2Siga seotud kaupu ja/või teenuseid euroala või euroalavälisele keskpangale, kes on võtnud kohustuse arveldada oma riigi vääringus tehingud T2Si kaudu. 2. Huvide konflikti vältimine 2.1. Huvide konflikt seoses asjaomaste kaupade ja/või teenuste tootmisega esineb T2Si juhatuse volituste osas juhul, kui liikmel on võimaliku tarnija osas äriline või ametialane huvi või osalus, mis võib esineda omandi, valitseva mõju, investeeringu või muu kaudu, mis mõjutab või võib mõjutada liikme kohustuste erapooletut ja objektiivset täitmist. 2.2. Liikmed tegutsevad eurosüsteemi ja T2Si projekti üldistes huvides. Nad hoiduvad olukordadest, milles võib esineda huvide konflikt. 2.3. Juhul kui huvide konflikt esineb või selle esinemine seoses T2Si juhatuse liikme ülesannetega on tõenäoline, teavitab asjaomane liige sellest esinevast või võimalikust huvide konfliktist oma keskpanga õigusjärelevalve teostajat (EKP eetikanõunikku, kui tegemist on juhatuse keskpangavälise liikmega), kasutades vormi liites 2 ja samaaegselt teavitades eesistujat. Kui õigusjärelevalve teostaja (või EKP eetikanõunik, kui tegemist on keskpangavälise juhatuse liikmega) järeldab, et huvide konflikt esineb, annab ta asjaomase keskpanga presidendile soovituse (EKP presidendile, kui tegemist on juhatuse keskpangavälise liikmega) huvide konflikti käsitlemise kohta, millest president teavitab eesistujat viivitamata. President edastab vajalikud üksikasjad, et eesistujal oleks teabel põhinev arusaam huvide konflikti lahendamisest. 2.4. Kui liikmel on T2Si juhatuse koosoleku ajal põhjust arvata, et muu liikme osalemisega T2Si juhatuse arutelus, hääletamises või kirjalikus menetluses võib kaasneda huvide konflikt, teavitab ta viivitamata eesistujat. 2.5. Eesistuja palub liiget, kelle osas tuvastati esinev või võimalik huvide konflikt punkti 2.3 alusel või kelle osas esitati huvide konflikti kahtlused punkti 2.4 alusel, kinnitada, kas huvide konflikt või selle võimalus esineb. Kui liikme kinnitus eesistujat ei rahulda, võib ta päevakorrast iga asjaomase punkti välja jätta. Eesistuja teavitab mis tahes sellisest juhust viivitamata asjaomase keskpanga õigusjärelevalve teostajat (keskpangavälise juhatuse liikme puhul EKP eetikanõunikku), vajadusel ka EKP nõukogu. 2.6. Kui asjaolu punktide 2.3, 2.4 või 2.5 alusel puudutab eesistujat, teavitab eesistuja eesistuja asetäitjat. 2.7. Liige ei või hääletada küsimustes, mille osas tal esineb huvide konflikt. Seda kohaldatakse ka liikme osas, kes on 4KP töötaja, kui T2Si juhatus otsustab 4KP väljundite valideerimise üle. 3. Konfidentsiaalse teabe kasutamine 3.1. Liikmed kasutavad konfidentsiaalset teavet ainuüksi eurosüsteemi ja T2Si projekti eesmärkidel ja huvides ning kooskõlas T2Si juhatuse volitustega. 3.2. Liikmed ei tohi konfidentsiaalset teavet avaldada kolmandatele isikutele; liikmed, kes on EKP või RKP töötajad, võivad konfidentsiaalset teavet avaldada ainult oma või muu keskpanga töötajatele ainult siis, kui see on rangelt vajalik konkreetses küsimuses kujundatava arvamuse nõustamiseks. Konfidentsiaalset teavet, mis on märgistatud „ainult liikmetele”, ei tohi liikmed üldjuhul avaldada oma või muu keskpanga töötajatele, v.a juhul, kui T2Si juhatus lepib kokku teisiti. 3.3. Liikmed võtavad kõik vajalikud meetmed, et ära hoida konfidentsiaalse teabe juhuslik avaldamine või loata juurdepääs. 3.4. Liikmed ei tohi kasutada oma juurdepääsu konfidentsiaalsele teabele eurosüsteemivälise üksuse huvides või ilma kohase põhjenduseta keskpanga huvides. 3.5. Kui kohus, seadusandlik, järelevalve või muu liikme üle jurisdiktsiooni omav pädev ametiasutus kohustab liiget avaldama või andma juurdepääsu konfidentsiaalsele teabele, peab liige: a) sellest nõudest viivitamata võimalikult täpselt kirjalikult teavitama eesistujat ja oma keskpanga õigusjärelevalve teostajat (EKP eetikanõunikku keskpangavälise juhatuse liikme puhul), kui see on seaduslik; b) saama õigusliku ekspertarvamuse sellise nõude seaduslikkuse ja täitmisele pööratavuse suhtes, kui eesistuja peab seda vajalikuks; c) tegema koostööd kõikide asjaomaste keskpankadega ja osutama abi vastavalt eesistuja mõistlikele taotlustele, et võimaldada T2Si juhatusel või asjaomase liikme keskpangal leida õiguslikke meetmeid konfidentsiaalse teabe kaitsmiseks; d) teatama kohtule või asjaomasele pädevale asutusele, et teave on konfidentsiaalse olemusega, ja taotlema kohtult või pädevalt asutuselt teabe konfidentsiaalsuse kaitset seadusega lubatud ulatuses. Juhul kui käesolev punkt puudutab eesistujat, teavitatakse eesistuja asetäitjat. 4. Läbipaistvus ja avatus 4.1. Võttes arvesse konfidentsiaalse teabega seotud nõudeid, püüavad liikmed oma kontaktides võimalike tarnijatega või potentsiaalseid tarnijaid esindavate kaubandusorganisatsioonidega järgida ausa konkurentsi reegleid ning anda kõikidele võimalikele tarnijatele või nende esindajatele objektiivset ja asjakohast teavet koordineeritult ja diskrimineerimata. Olenevalt antavast teabest, võib selle eesmärgi saavutada, kutsudes nad osalema konstruktiivses dialoogis ja esitades dokumentatsiooni nõuanderühmades. 4.2. Liige peab kohaselt kaaluma võimalike tarnijate või võimalikke tarnijaid esindavate kaubandusorganisatsioonide iga kirjalikku pöördumist tema poole. Liige käsitleb neid pöördumisi konfidentsiaalsetena, v.a juhul, kui võimalik tarnija või esindaja on selgelt väljendanud vastupidist. 4.3. Punkte 4.1 ja 4.2 ei tohi tõlgendada T2Si juhatuse ja võimalike tarnijate või võimalikke tarnijaid esindavate kaubandusorganisatsioonide vahelisi lepinguid takistavalt. Samas jätkavad liikmed regulaarset eurosüsteemisisest teabevahetust nende kontaktide kohta võimalike tarnijate või esindajatega. 5. Eetikaküsimustes nõustamine Kui liikmel on mis tahes küsimus tegevusjuhendi kohaldamise kohta, tuleb konsulteerida EKP eetikanõunikuga. 6. Sanktsioonid ja lõppsätted 6.1. Ilma et see mõjutaks töölepingutingimustest tulenevaid distsiplinaarmeetmeid või kohalduvaid kriminaal-, distsiplinaar-, haldus- või lepingulisi trahve, vabastatakse liige, kes rikub käesolevat tegevusjuhendit, viivitamata ja asendatakse I lisas sätestatud korras. 6.2. Kui liikme kohustused on lõppenud, peavad nad endiselt järgima punkti 3. 6.3. Endine liige ei või kasutada konfidentsiaalset teavet võimaliku tarnija juures töölepingu saamiseks ega avaldada või kasutada mis tahes konfidentsiaalset teavet, mille ta on saanud seoses oma osalemisega T2Si juhatuses või võimaliku tarnija töötajana. 6.4. Esimese aasta jooksul pärast kohustuste lõppemist, peavad liikmed endiselt hoiduma huvide konfliktist, mis võib tuleneda seoses uue ametialase tegevuse või ametisse nimetamisega. Eelkõige peavad nad T2Si juhatusele kirjalikult teatama oma ametialase tegevuse või ametisse nimetamise kavatsusest ning peavad konsulteerima T2Si juhatusega enne kohustuste võtmist. 6.5. Juhul kui endine liige ei järgi punktides 6.3 ja 6.4 sätestatud nõudeid, võib T2Si juhatus teatada tema tööandjale huvide konfliktist uue ja endise ametikoha vahel. 7. Adressaadid ja koopiate edastamine Käesolev tegevusjuhend on adresseeritud T2Si juhatuse liikmetele. Koopia edastatakse igale tegevliikmele ja uutele liikmetele nende ametisse nimetamisel. Liikmed peavad allkirjastama liited 1 ja 2 enne T2Si juhatuse koosolekutel osalemist. Liide 1 TEGEVUSJUHENDILE VASTAVUSE KINNITUS Deklareerin, et järgin lisatud tegevusjuhendit ja olen teadlik oma kohustustest, eelkõige kohustusest a) säilitada minu poolt saadud konfidentsiaalse teabe konfidentsiaalsus ning b) vältida ja deklareerida olukordi, milles esineb T2Si juhatuse liikme kohustuste täitmisega seotud ja T2Si projektiga seotud huvide konflikt. … (Allkiri ja kuupäev) … (Täisnimi) … (Aadress) … … … Liide 2 MAJANDUSLIKE HUVIDE DEKLARATSIOON (1) … (Täisnimi) … (Aadress) … (Ametikoht) T2Si projektile avaldavad otsest või kaudset (näiteks seoses pereliikmega) mõju järgmised majanduslikud ja/või mittemajanduslikud huvid, millest võib tuleneda huvide konflikt käesoleva tegevusjuhendi mõistes (2): Investeering (näiteks otseselt või kaudselt äriühingusse, sh tütarettevõtjatesse või muudesse samasse kontserni kuuluvatesse üksustesse, kellel esineb võimaliku tarnijana huvi T2Si projekti vastu, v.a investeerimisfondi, pensionifondi vm kaudu): … … … Ametikoht (näiteks praegune või endine, tasuline või tasuta ametikoht äriühingus, kellel esineb T2Si projekti vastu huvi võimaliku tarnijana): … … … Sissetulek või kingitused (näiteks praegune, endine või oodatav tasu, sh edasilükatud maksed, hiljem teostatavad optsioonid ja pensioniõiguste ülekanded, kingitused, mis on saadud äriühingult, kellel esineb T2Si projekti vastu võimaliku tarnijana huvi): … … … Muu: … … … Kinnitan minu poolt esitatud teabe õigust ja täielikkust kooskõlas mulle teadaolevaga. … (Allkiri ja kuupäev) … (Täisnimi) (1) Juhul kui liikmel puuduvad asjaomased majandusliku huvid, märgitakse asjaomastele väljadele „puudub”. (2) Asjaomaste huvidega liige peaks kirjeldama kõiki asjaomaseid fakte ja olukordi, kasutades vajadusel täiendavat ruumi.